Սրբանեսի վանք
Սրբանեսի վանք (Սուրբ Հովհաննեսի վանք, կամ Հովհան Օձնեցու վանք), VIII-XVII դարերի հայկական վանքային համալիր ՀՀ Լոռու մարզի Արդվի գյուղի հյուսիսարևմտյան եզրին։

Բաղկացած է ոչ մեծ երկու եկեղեցուց, զանգակատնից, քառակող կոթողից, խաչքարերից, կացարանների և տնտեսական շինությունների մնացորդներից։
Եկեղեցիները երկթեք կտուրով միանավ թաղակապ դահլիճներ են, հաղորդակցվում են երկայնական ընդհանուր պատի մուտքային բացվածքով։ Հյուսիսային դահլիճը մուտք է ունեցել նաև արևմուտքից (ներկայումս փակված է)։ Բեմին կից է Հովհաննես Գ Օձնեցի կաթողիկոսի երկթեք սալով ծածկված քարարկղային դամբարանը։ Արևմտյան պատին հետագայում կցվել է ոչ մեծ խորության թաղակապ սրահ։
Հարավային դահլիճի մուտքը հարավից է, հատակը պատած է տապանաքարերով։
Սրբանեսի վանքը առնված է անկանոն շրջագծով ոչ բարձր պարսպի մեջ։
Արևմտյան բարձրադիր մասում միջնադարյան գերեզմանոց է՝ բազմաթիվ ուշագրավ խաչքարերով և տապանաքարերով։
Այստեղ է նկարահանվել հռչակավոր հայ ռեժիսոր՝ Ս.Փարաջանովի «Նռան գույնը» ֆիլմը։

Գուգարաց թեմի վանքեր և եկեղեցիներ
8-րդ դարի հայկական վանքեր և եկեղեցիներ